SKRIFTLIG FORESPØRGSEL E-3251/00

af Jorge Hernández Mollar (PPE-DE) til Kommissionen

(20. oktober 2000)

Om: EF-forbud mod olieforurening af havet

Olieforureningen fra et olietankskib har medført alvorlige følger for den spanske kyst Costa del Sol og betydet en miljømæssig og økonomisk katastrofe for turismen i området.

Denne uansvarlige holdning hos olietankskibene, som renser deres lastrum ud for EU's turistområder uden at tænke på den skade, de forvolder, bør give EU's myndigheder en særlig grund til at gennemføre forbud til beskyttelse af såvel miljøet på vore strande som de økonomiske interesser i de pågældende turistområder, navnlig om sommeren, hvor der er størst tilstrømning af besøgende.

Kan Kommissionen oplyse, om den nuværende fællesskabslovgivning på området er tilstrækkelig til at afskrække olietankskibe fra at rense deres lastrum ud for EU's turistområder?

Kan den i modsat fald oplyse, hvilke nye fællesskabsbestemmelser, den påtænker at foreslå, og om der sker en samordning af den politimæssige kontrol på området inden for EU?

Svar afgivet på Kommissionens vegne af Loyola de Palacio

(5. december 2000)

Kommissionen er meget bekymret over den driftsmæssige forurening, herunder rengøring af transporttanke, i Fællesskabets vandområder, der udgør en stor del af den samlede havforurening med olie.

De forskellige internationale foranstaltninger med hensyn til bygning og drift af olietankere (hovedsagelig gennem Marpol-konventionen 73/78) har i væsentlig grad reduceret behovet for og fordelene ved udledning af lastrester til havs i de sidste årtier. Anvendelsen af disse internationale regler kontrolleres af Fællesskabets havne gennem havnestatskontrol i henhold til Rådets direktiv 95/21/EF af 19. juni 1995 om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol)(1).

Kommissionen fandt det imidlertid nødvendigt at indføre yderligere foranstaltninger for at sætte en stopper for udledning olie og andre stoffer til havs. Den fremsatte derfor i 1998 forslag til Rådets direktiv om modtagefaciliteter i havne for driftsaffald og lastrester fra skibe(2).

Megen af driftsforureningen fra alle typer skibe i Fællesskabets vande skyldes det forhold, at nogle havne ikke kan afleverer lastrester og affald fra skibe til faciliteter på land, og at skibe ikke benytter dem. Dette specielle problem behandles af direktivet, og det indfører en række krav både til havne og til skibe for at sikre, at der er passende faciliteter til rådighed i alle Fællesskabets havne, og at skibene anvender dem. Direktivet er nu blevet vedtaget af Parlamentet og Rådet og vil gælde 24 måneder efter dets offentliggørelse i De Europæiske Fællesskabers Tidende.

Reglerne om modtagefaciliteter, affaldsforvaltningsplanlægning, finansielle og andre incitamenter til at aflevere affald til lands vil i stort omfang mindske behovet for at udlede til havs. Direktivet pålægger ligeledes skibe en forpligtelse til at meddele havnen hvilke mængder affald og rester, der er om bord. Dette sammen med havnebaseret kontrol vil betydeligt forbedre muligheden for at kontrollere overholdelsen af de internationale regler. Kommissionen sætter sin tillid til, at direktivet vil få væsentlige virkninger for nedbringelse af den driftsrelaterede forurening og især olieforurening fra alle skibstyper.

Kontrollen med ulovlige udledninger til havs henhører under medlemsstaternes ansvar. Samarbejde i forbindelse med ulykker på dette område er imidlertid omfattet af fællesskabsbestemmelser. Der skulle snart foreligge en ny beslutning fra Parlamentet og Rådet om vedtagelse af EF-rammebestemmelser for samarbejde i tilfælde af utilsigtet havforurening(3). Denne beslutning vil, når den er blevet vedtaget, specielt gøre det muligt at udvikle fælles tiltag såsom workshops eller uddannelseskurser, der skal udbygge de foranstaltninger, medlemsstaterne træffer mod ulovlige driftsudslip fra fartøjer.

Kommissionen anførte endelig i sin meddelelse om sikkerhed til søs og olietransport(4), at den planlægger at undersøge andre fællesskabstiltag, der kunne træffes for at mindske antallet af driftsmæssig forurening fra alle slags skibe.

(1) EFT L 157 af 7.7.1995.

(2) EFT C 271 af 31.8.1998.

(3) EFT C 25 af 30.1.1999.

(4) KOM(2000) 142 endelig udg.